આંડાલ તો ભગવાન સાથેના લગ્નની નવી-નવી કલ્પનાઓ કરવા લાગી. એ સમયે વિવાહની જે પ્રથાઓ હતી તે પ્રથાઓને મધુર પદોમાં ગુંથી લીધી. આજે પણ તામિલનાડુમાં લગ્નના મંગળ પ્રસંગે આ પદો ઊલટભેર ગવાય છે. ‘ગોદા’નો એક અર્થ થાય છે વાણીની દેવી. ગોદા આ પદોના કારણે અમર રહેશે. આવા એક પદમાં ગોદા લખે છે : ‘હે સખી, કાલ રાતે મને સપનું આવ્યું. મેં સપનામાં ભગવાન શ્રીકૃષ્ણને આવતા જોયા. એમની પાછળ હજારો હાથી ચાલતા હતા. આખું ગામ ધજાપતાકા ફુલહારથી શણગાર્યું હતું – ઘરે ઘરના ઉંબરે સોનાના કુંભ ગોઠવ્યા હતા. આ સપનું મેં કાલ રાત જોયું. આવતી કાલે તો મારા ભગવાન સાથેના લગ્ન થવાની શુભ ઘડી આવી પહોંચી છે. સિંહ જેવી શક્તિવાળા અને વૃષભ જેવી યુવાનીવાળા ગોવિંદ આવી રહ્યા છે. બધા દેવોએ મને આશિર્વાદ આપ્યા અને નવવધૂ તરીકે મારો સ્વીકાર કર્યો, મા દુર્ગાએ મને નવવધુની ચૂંદડી ઓઢાડી. વધૂ માટે બનાવેલો હાર મને પહેરાવ્યો. હે સખી, કાલે રાત્રે મને આ સપનું આવ્યું હતું.